Itt a 15. Fishing on Orfű teljes zenei programja

# Közzétette teljes zenei programját a legbarátságosabb fesztivál hírében álló Fishing on Orfű. A jubileumi 15. fesztiválon a látogatók 4 nap alatt közel 150 zenei produkciót nézhetnek meg, a program bejelentésével egyidőben a napijegyek értékesítése is elkezdődött.

A Fishingen adja egyetlen fesztiválkoncertjét a Kispál on Orfűn bemutatkozó **Kispál és a Lovasi** formáció, amelyben Kispál András és Lovasi András mellett G. Szabó Hunor és Babcsán Bence zenél, koncertprogramjuk pedig a Kispál és a Borz korai korai, különlegesebb szerzeményeire épül. 3 év kihagyás után tér vissza Orfűre az elmúlt 3 évtized egyik legfontosabb zenekara, a **Quimby**. Először lép fel a Fishingen **Bródy János** és zenekara, csakúgy, mint a Kátai Tamás nevével fémjelzett **Thy Catafalque**.

A Fishing továbbra is nagy teret biztosít a fiatal és feltörekvő produkcióknak, 2023-ban is a két legnagyobb zenei helyszínen kap lehetőséget a **Carson Coma**, az **Elefánt**, az **Esti Kornél**, az **Analog Balaton**, **Deva**, a **Bohemian Betyars**, a **Blahalouisiana**, a **Galaxisok**, az **Ivan & the Parazol**, valamint először lép a nagyszínpad deszkáira az **aurevoir.** vagy **Beton.Hofi**. Természetesen a Fishing „klasszikusabb” nagyszínpados fellépői, tehát a **30Y**, a **Vad Fruttik**, a **Péterfy Bori & Love Band**, a **hiperkarma**, a **Kiscsillag** vagy a **Budapest Bár** is ott lesznek a 15. fesztiválon.

Az idősebb korosztály képviselőinek Bródyn túl **HOBO**, a **KFT**, **Karácsony János**, **Másik János**, a **Pál Utcai Fiúk**, a **Müller Péter Sziámi AndFriends** vagy a **Kontroll Csoport** koncertjével igyekeznek kedveskedni a szervezők. Idén Tátrai Tibor is visszatér Orfűre, új zenekarával, a **godfater.**-ral.

A hiphop kedvelői Beton.Hofi koncertje mellett még olyan izgalmas fellépőket is megnézhetnek, mint a **Pogány Induló**, **Dé:Nash**, a **Slow Village**, **Funktasztikus**, **6363**, vagy a **Tranzkaphka**.

Aki klubhangulatra vágyik Orfűn, annak a kisebb Amondó színpad, vagy a Nagysátor lehet majd a törzshelye. Ezeken a helyszíneken boldogan megfér egymás mellett a metál, az alternatív rock, a pszichedelikus rock, a világzene és a pop is. Itt lép fel a **Platon Karataev**, a **Mitsoura**, az **Erik Sumo**, a **VHK**, a **LAZARVS**, **Frenk**, a **Ganxsta Zolee és a Kartel**, a **Fiúk**, a **Felső Tízezer**, a **Hiúz** vagy a **Devil’s Trade** is.

A tűzhöz közel, vagyis a fesztivál erdei helyszíne 2023-ban is komolyzenével indul, majd jön a Mesél az erdő műsorsáv, ahol feltörekvő dalszerzők nem csak eljátsszák dalaikat, de mesélnek is róluk. Az esti óráktól olyan hangulatos produkciók lépnek itt fel, mint **iamyank**, a **Jazzékiel**, **Németh Juci és G. Szabó Hunor**, vagy **Bérczesi Róbert**.

A Borfalu továbbra is a nép-és világzenekedvelők kedvenc helyszíne lesz, itt játszik a **Cimbaliband**, a **Romano Drom**, a **Söndörgő**, a **Góbé**, a **Kacaj** vagy a **Gypo Circus**. Mellettük jól megfér pár olyan izgalmas és érzékenyebb produkció, mint **Barkóczi Noémi**, a **Lázár tesók**, az **Aron Andras and the Black Circle Orchestra** vagy a **Middlemist Red**.

A fesztivál alatti tószakaszon található Víziszínpad 2023-ban is a legjobb zenei alternatíva lesz a strandoláshoz! A víz felszínén lebegő színpadon ad majd minikoncertet **Likó Marcell és Kerekes Gergely**, a **Péterfy Bori & the Mini Love Band**, a **Kerekes Band**, az **aurevoir.**, **Beton.Hofi** és a **Tudósok** is.

A jubileumi Fishingen több lehetősége is lesz annak, aki a koncertek után táncolással vezetné le fölösleges energiáit. Választhatja az Amondó színpadot, ahol 02:00-től olyan DJ-k szolgáltatják majd a talp alá valót, mint **DJ Palotai**, a **Tesco Disco**, **DJ R-Nold & Acid**, vagy **D.Koms**. De bulizhat az erdőben is A tűzhöz közel színpadnál, ahol minden éjjel 01:00-től a Tilos Rádió tart partit olyan fellépőkkel, mint **DJ Titusz**, **Bobby Shyze**, **Kanada Káosz**, itt lesz **Önismereti Diszkó**, **!rodalmi Dubtechno** valamint **Totoya Klub** is.

A jubileumi Fishing on Orfű napijegyeinek értékesítése már elstartolt [az alábbi linken](https://tixa.hu/fishingonorfu) – ugyanitt lehet megvásárolni a maradék bérleteket is.

A részletes zenei program, valamint minden fontos információ megtalálható a fesztivál honlapján: [www.fishingonorfu.hu](http://www.fishingonorfu.hu)